
RAPORT

asupra
 cererii de reexaminare a Legii pentru modificarea şi completarea art. 54 din Legea nr. 303/2004 privind statutul judecătorilor şi procurorilor, ca urmare a Deciziei Curţii Constituţionale nr. 1029 din 08.10.2008, publicată în Monitorul Oficial al României, Partea I, nr. 720 din 23.10.2008
În conformitate cu prevederile art.134 alin. (1) din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, prin adresa cu nr. PL-x 72/2006/2008 din 4 noiembrie 2008, înregistrată cu nr. 220/2006 din 7 noiembrie 2008, pentru dezbatere în fond şi întocmirea unui raport, cu cererea de reexaminare a Legii pentru modificarea şi completarea art. 54 din Legea nr. 303/2004 privind statutul judecătorilor şi procurorilor, ca urmare a Deciziei Curţii Constituţionale nr. 1029 din 08.10.2008, publicată în Monitorul Oficial al României, Partea I, nr. 720 din 23.10.2008.

Legea pentru modificarea şi completarea art. 54 din Legea nr. 303/2004 privind statutul judecătorilor şi procurorilor a fost respinsă de Camera Deputaţilor, la data de 19 aprilie 2006, şi adoptată de Senat la data de 16 septembrie 2008, în calitate de Cameră decizională, cu un conţinut diferit faţă de cel propus  Camerei Deputaţilor.
Legea a fost trimisă  la Preşedintele României pentru promulgare, la data de 22 septembrie 2008.

Iniţial, propunerea legislativă avea ca obiect de reglementare modificarea dispoziţiilor art. 54 din Legea nr. 303/2004 privind statutul judecătorilor şi procurorilor, în sensul ca propunerile pentru numirea Procurorului general al Parchetului de pe lângă Înalta Curte de Casaţie şi Justiţie să aparţină Consiliului Superior al Magistraturii.
Obiectul de reglementare al proiectului de lege adoptat de Parlamentul României prevede ca numirea procurorilor în funcţii de conducere să se facă de plenul Consiliului Superior al Magistraturii, la propunerea ministrului justiţiei, cu avizul secţiei de procurori din cadrul Consiliului Superior al Magistraturii.


La data de 19 septembrie 2008, un număr de 59 deputaţi au iniţiat o sesizare de neconstituţionalitate în temeiul dispoziţiilor art. 146 lit. a) din Constituţie şi au solicitat Curţii Constituţionale să se pronunţe asupra neconstituţionalităţii Legii pentru modificarea şi completarea art. 54 din Legea nr. 303/2004 privind statutul judecătorilor şi procurorilor.

Obiectul sesizării de neconstituţionalitate îl constituie dispoziţiile Legii pentru modificarea şi completarea art. 54 din Legea nr. 303/2004, în forma adoptată de Senatul României, în calitate de Cameră decizională.


În conformitate cu motivarea sesizării de neconstituţionalitate, Legea nr. 303/2004 privind statutul judecătorilor şi procurorilor a fost modificată cu încălcarea prevederilor art. 61 alin. (1), art. 75 şi art. 134 alin. (1) din Constituţia României, republicată.


Iniţiativa legislativă depusă la Camera Deputaţilor avea ca obiect modificarea art. 54 alin. (1) din Legea nr. 303/2004, în sensul de a se prevedea că procurorul general al Parchetului de pe lângă Înalta Curte de Casaţie şi Justiţie este numit de către Preşedintele României, la propunerea Consiliului Superior al Magistraturii.


Camera Deputaţilor a respins iniţiativa legislativă, exprimându-şi astfel voinţa ca art. 54 din Legea nr. 303/2004 să nu fie modificat.


Senatul, în calitate de Cameră decizională a adoptat propunerea legislativă cu un alt conţinut decât cel dezbătut şi respins de Camera Deputaţilor. Modificările şi completările adoptate de Senat contravin dispoziţiilor art. 134 alin. (1) din Constituţie.

Curtea Constituţională a constatat faptul că adoptarea Legii pentru modificarea şi completarea art. 54 din Legea nr. 303/2004 privind statutul judecătorilor şi procurorilor de către Senat s-a făcut  contrar prevederilor art.61 şi art.75 din Constituţia României, republicată, cu încălcarea competenţei primei Camere sesizate, care nu a dezbătut textul şi soluţiile adoptate de Senat, precum  şi a principiilor constituţionale în virtutea cărora o lege nu poate fi adoptată de către o singură Cameră, legea fiind, cu aportul specific al fiecărei Camere, opera întregului Parlament. 
Curtea Constituţională s-a pronunţat la data de 8 octombrie 2008 şi a constatat,  prin Decizia nr.1.029/2008, că  Legea pentru modificarea şi completarea art. 54 din Legea nr. 303/2004 privind statutul judecătorilor şi procurorilor este neconstituţională, în ansamblul său, fiind contrară propunerii legislative depuse la Camera Deputaţilor.  

Potrivit art.147 alin.(1) din Constituţia României, republicată, dispoziţiile din legile şi ordonanţele în vigoare, constatate ca fiind neconstituţionale, îşi încetează efectele juridice la 45 de zile de la publicarea deciziei Curţii Constituţionale dacă, în acest interval, Parlamentul sau Guvernul, după caz, nu pun de acord prevederile neconstituţionale cu dispoziţiile Constituţiei.

Termenul constituţional de 45 de zile prevăzut la art.147 alin.(1) din Constituţia României, republicată, a expirat şi, în consecinţă, efectele juridice ale legii declarate neconstituţionale au încetat.

În conformitate cu prevederile art. 61 şi 134 din Regulamentul Camerei Deputaţilor, republicat, astfel cum a fost modificat acest articol prin H.C.D nr.14/2010, membrii Comisiei juridice, de disciplină şi imunităţi  au dezbătut cererea de reexaminare în şedinţa din data de 30 septembrie  2014.
Din totalul de 27 de membri ai Comisiei juridice, de disciplină şi imunităţi, deputaţii au fost prezenţi la şedinţă conform listei de prezenţă. 

În urma dezbaterilor şi a punctelor de vedere formulate, membrii Comisiei juridice, de disciplină şi imunităţi au hotărât, cu majoritate de voturi, să propună plenului Camerei Deputaţilor un raport de adoptare a cererii de reexaminare a legii, ca urmare a Deciziei Curţii Constituţionale nr. 1029 din 08.10.2008, şi de respingere a Legii pentru modificarea şi completarea art. 54 din Legea nr. 303/2004 privind statutul judecătorilor şi procurorilor. 

 În raport cu obiectul şi conţinutul reglementării, legea face parte din categoria legilor organice.
PREŞEDINTE,




 SECRETAR,


      Bogdan Liviu Ciucă


           Sorin Constantin Stragea

Consilier parlamentar, 





Şef serviciu,
Rodica Penescu

